NEUVOSTON JA NEUVOSTOSSA KOKOONTUNEIDEN NUORISOASIOISTA VASTAAVIEN MINISTEREIDEN PÄÄTÖSLAUSELMA,

annettu 8 päivänä helmikuuta 1999,

nuorten osallistumisesta (1999/C 42/01)

NEUVOSTO JA NEUVOSTOSSA KOKOONTUNEET NUORISOASIOISTA VASTAAVAT MINISTERIT, jotka

ottavat asianmukaisesti huomioon lapsen oikeuksista tehdyn Yhdistyneiden Kansakuntien yleissopimuksen ja erityisesti sen 12-15 artiklan,

ottavat huomioon Cardiffissa 15 ja 16 päivänä kesäkuuta 1998 kokoontuneen Eurooppa-neuvoston päätelmät, joissa pyritään saattamaan Euroopan unioni lähemmäksi kansalaisia ja lisäämään sen avoimuutta,

palauttavat mieliin Lissabonin nuorisopolitiikkaa ja -ohjelmia koskevan julkilausuman (1), jossa edellytetään, että nuorisoa on rohkaistava osallistumaan aktiivisesti yhteiskunnan kaikkeen toimintaan ja päätöksentekoon,

ottavat huomioon toimenpiteistä alaikäisten suojelelmiseksi Euroopan unionissa 12 päivänä joulukuuta 1996 annetun Euroopan parlamentin päätöslauselman (2), jossa vaaditaan jäsenvaltioita tukemaan nuorten poliittista osallistumista erityisesti auttamalla edustuksellisten nuorisoparlamenttien muodostamista paikallisella, alueellisella ja kansallisella tasolla sekä kannustamaan lapsia osallistumaan demokraattisiin järjestöihin ja yhdistyksiin,

pitävät mielessä 4 päivänä helmikuuta 1997 annetun suosituksen R(97)3 ja 24 päivänä tammikuuta 1996 annetun Euroopan neuvoston suosituksen 1286, joissa ajetaan asenteiden muuttamista siten, että nuoret nähdään yksilöinä, joilla on omia oikeuksia, sekä puolletaan heidän aktiivista ja vastuullista osallistumistaan perheessä ja yhteiskunnassa,

panevat merkille Euroopan unionin nuorisoasioista vastaavien ministereiden Corkissa vuonna 1996 pitämässä epävirallisessa kokouksessa käymän keskustelun, jossa korostettiin nuorison ottamista mukaan sosiaalisiin, poliittisiin, kulttuuri- ja talouselämän järjestöihin, sekä henkilökohtaisen kehittymisen tukemista,

TOTEAVAT, että yhteisön ja kansallisella tasolla tehdyillä päätöksillä on sekä sisältönsä että ajallisen ulottuvuutensa osalta pitkäaikaisia vaikutuksia nuoren sukupolven tulevaisuudennäkymiin ja mahdollisuuksiin elämässä,

KATSOVAT, että nuorten lisääntynyt halu osallistua aktiivisesti yhteiskunnan toimintaan on yksi merkittävimmistä haasteista kehitettäessä eurooppalaista yhteiskuntaa,

TUNNUSTAVAT, että nuorilla on oltava mahdollisuus vaikuttaa kaikilla yhteiskunnan aloilla, erityisesti poliittisissa, sosiaalisissa, taloudellisissa ja kulttuuriasioissa,

PITÄVÄT näin ollen suotavana, että nuorille annetaan Euroopan unionissa laajemmat mahdollisuudet osallistua aktiivisesti kansalaisyhteiskuntaan ja politiikkaan Euroopan ja kansallisella tasolla, jolloin tavoitteena olisi oltava, että nuoret voivat asteittain sekä hyötyä mahdollisuuksista että kantaa vastuuta ja että heitä rohkaistaan aktiivisiksi kansalaisiksi,

ROHKAISEVAT, Euroopan unionin toimielimiä ja sen jäsenvaltioita pohtimaan, miten kansalaiset saataisiin entistä läheisemmin mukaan eurooppalaisten politiikkojen kehittämiseen ja miten nuoret voisivat osallistua aktiivisesti yhteiskunnan kaikkeen toimintaan, heidän politiikkaan osallistumisensa ja liikkuvuutensa Euroopan unionissa mukaan lukien, ja näin saada nuoret kansalaiset mukaan Euroopan jatkuvaan yhdentymisprosessiin,

KEHOTTAA nuoria käyttämään hyväkseen kaikki osallistumismahdollisuudet ja antamaan näin oman panoksensa aktiivisina kansalaisina,

KEHOTTAA erityisesti nuorisojärjestöjä sekä nuoria itseään tuomaan yleisten ja yksittäisten ehdotusten muodossa esille näkemyksensä osallistumista tukevien hankkeiden edistämiseksi.

Tämän vuoksi neuvosto ja neuvostossa kokoontuneet nuorisoasioista vastaavat ministerit ANTAVAT SEURAAVAN PÄÄTÖSLAUSELMAN

Nuorten osallistuminen yhteisön tasolla

Komissiota kehotetaan

- pitämään toiminnassaan ohjenuorana nuorten etua ja ottamaan se huomioon kaikilla kyseeseen tulevilla politiikan aloilla ja tarvittaessa arvioimaan, mitä vaikutuksia yhteisön tason toimenpiteillä voi olla nuorten elinolosuhteisiin, sekä osoittamaan keinot, joilla nuorten etu voidaan ottaa huomioon,

- edistämään nuorten osallistumista nuorille yhteisön tasolla suunnatun toiminnan ja ohjelmien kehittämiseen, toimeenpanoon ja arviointiin käyttämällä hyväksi nuorten halua kehittää tämän päivän ja tulevaisuuden Eurooppaa,

- edistämään selvitysten tekemistä nuorten osallistumismahdollisuuksista ja -edellytyksistä Euroopassa sekä kokemusten ja tiedon vaihtoa ja tämän alan toiminnan dokumentointia,

- keskustelemaan nuorten kanssa mainituista aiheista ja ottamaan nuorten mielipiteet huomioon yhteisön tämän alan ohjelmia ja toimintaa kehitettäessä, ja

- tehostamaan yhteisössä kokemusten vaihtoa sellaisista toimista tai hankkeista, joilla on pyritty lisäämään nuorten osallistumista.

Nuorten osallistuminen jäsenvaltioissa

Neuvosto ja neuvostossa kokoontuneet nuorisoasioista vastaavat ministerit kannattavat Euroopan nuorison osallistumista täysimääräisesti jäsenvaltioiden politiikan sekä talouselämän, sosiaalialan ja kulttuurielämän tarjoamiin mahdollisuuksiin ja pyrkivät huolehtimaan siitä, että näin tapahtuu neuvoston ja ministerien toimialoilla. Neuvosto ja kulttuuriasioista vastaavat ministerit pitävät myönteisinä ja kannattavat jäsenvaltioiden pyrkimyksiä lisätä nuorten osallistumista sellaisten päätösten tekoon, jotka vaikuttavat politiikan ja yhteiskunnan kehitykseen.

Samalla kuin jatketaan nykyisiä ponnisteluja, ja ottaen huomioon jäsenvaltioiden toimivallan ja niiden oikeusjärjestelmät seuraavien tavoitteiden omaksumisen ja toteuttamisen kannalta, neuvosto ja neuvostossa kokoontuneet nuorisoasioista vastaavat ministerit ovat yhtä mieltä siitä, että on tärkeää:

- tukea nuorten luovuutta erilaisten osallistuvan keskustelun muotojen kehittämisessä kansalaisyhteiskunnassa,

- rohkaista parhaalla mahdollisella tavalla uutta luovia osallistumishankkeita ja -rakenteita,

- rohkaista nuoria osallistumaan demokraattisiin prosesseihin paikallisella, alueellisella ja kansallisella tasolla,

- edistää uutta luovien osallistumishankkeiden ja oppimismahdollisuuksien sisällyttämistä demokraattisiin päätöksentekorakenteisiin,

- rohkaista nuoria osallistumaan aktiivisesti paikallisyhteisön kehittämiseen keskittyen etenkin nuoriin, joilla on vähän kokemusta tällaisesta toiminnasta,

- helpottaa nuorten osallistumismahdollisuuksien saavutettavuutta tavoitteena vahvistaa nuorisoa koskevien aloitteiden ja innovatiivisten verkostojen sekä järjestöihin kuulumattomien nuorten yhteiskunnallista panosta,

- kannustaa luomaan kaikille nuorille tarkoitettuja yhteistyö ja osallistumismahdollisuuksia nykyisissä nuorisojärjestöissä, ja

- tunnustaa nuorisojärjestöjen antama arvokas panos paikallisen, alueellisen ja kansallisen tason osallistumiskanavien kehittämisessä nuorisolle.

Jäsenvaltioita kehotetaan pitämään toiminnassaan ohjenuorana nuorten etua ja ottamaan se huomioon kaikilla kyseeseen tulevilla politiikan aloilla ja tarvittaessa arvioimaan, mitä vaikutuksia toteutettavilla toimenpiteillä voi olla nuorten elinolosuhteisiin.

(1) Hyväksyttiin nuorisoasioista vastaavien ministereiden maailmankonferenssissa Lissabonissa elokuussa 1998.

(2) EYVL C 20, 20.1.1997, s. 170.